REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/336-13

5. decembar 2014. godine

B e o g r a d

ZAPISNIK

14. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 4. DECEMBRA 2014. GODINE

Sednica je počela u 15,00 časova.

Sednicom je predsedavala mr Aleksandra Jerkov, predsednica Odbora.

Sednici su prisustvovali članovi Odbora: Marko Atlagić, Irena Aleksić, Vladimir Orlić, Nevenka Milošević, Jelisaveta Veljković, Ninoslav Stojadinović, Milena Bićanin i Riza Halimi.

Sednici Odbora nisu prisustvovali sledeći članovi Odbora: Mileta Poskurica, Ljubiša Stojmirović, Nebojša Petrović, Anamarija Viček, Žarko Obradović, Dijana Vukomanović i Olena Papuga.

Sednici Odbora prisustvovali su zamenici članova Odbora: Gordana Topić i Miletić Mihajlović.

Pored članova i zamenika članova Odbora sednici je prisustvovala i pomoćnik ministra prosvete, nauke i tehnološkog razvoja Zorana Lužanin.

Na predlog predsednice Odbora, da se dnevni red dopuni tačkom :“ Utvrđivanje liste kandidata za izbor jednog člana Nacionalnog prosvetnog saveta“ usvojen je sledeći:

D n e v n i r e d

1. Razmatranje Predloga zakona o potvrđivanju Sporazuma o saradnji između Republike Srbije i Svete stolice u oblasti visokog obrazovanja (broj 011-4075/14 od 17. novembra 2014. godine);

2. Utvrđivanje liste kandidata za izbor jednog člana Nacionalnog prosvetnog saveta;

3. Razno.

Pre prelaska na razmatranje utvrđenog dnevnog reda usvojen je, bez primedaba, Zapisnik 12. sednice Odbora,

Prva tačka dnevnog reda - **Razmatranje Predloga zakona o potvrđivanju Sporazuma o saradnji između Republike Srbije i Svete stolice u oblasti visokog obrazovanja (broj 011-4075/14 od 17. novembra 2014. godine)**

Zorana Lužanin, pomoćnik ministra prosvete, nauke i tehnološkog razvoja, istakla je da je Predlog zakona o potvrđivanju Sporazuma o saradnji između Republike Srbije i Svete stolice u oblasti visokog obrazovanja, potpisan sa Svetom stolicom u junu mesecu ove godine. Sporazum je iniciran još 2010. godine i potpisan uz saglasnost Ministarstva pravde. Predlog zakona omogućava unapređenje dalje saradnje u oblasti obrazovanja, dodala je na kraju Zorana Lužanin.

Ninoslav Stojadinović, izneo je stav da je dobro praviti Sporazume u oblasti obrazovanja, ali da mu jedan deo predloga Sporazuma nije jasan, a odnosi se na obrazovanje u oblasti verskih zajednica, konkretno na mogućnost saradnje između Republike Srbije i Svete stolice i u oblasti verskih zajednica.

Zorana Lužanin, pomoćnik ministra prosvete, nauke i tehnološkog razvoja, odgovorila je da se Sporazumom omogućava i ovaj vid saradnje.

Marko Atlagić, izneo je mišljenje da je Predlog zakona o potvrđivanju Sporazuma o saradnji između Republike Srbije i Svete stolice u oblasti visokog obrazovanja, dobar i da je ranije trebalo biti donet. Posebno je pozdravio mogućnost da studenti iz Srbije istražuju građu u Vatikanskom arhivu.

Na kraju diskusije, **Odbor je jednoglasno odlučio da predloži Narodnoj skupštini da prihvati Predlog zakona o potvrđivanju Sporazuma o saradnji između Republike Srbije i Svete stolice u oblasti visokog obrazovanja.**

Za izvestioca Odbora na sednici Narodne skupštine određena je Aleksandra Jerkov.

Druga tačka dnevnog reda - **Utvrđivanje liste kandidata za izbor jednog člana Nacionalnog prosvetnog saveta**

Predsednica Odbora, Aleksandra Jerkov, podsetila je članove, da je Odbor 26. juna 2014. godine utvrdio Predlog odluke o razrešenju prof. dr Zorane Lužanin dužnosti člana Nacionalnog prosvetnog saveta, na lični zahtev, jer je u međuvremenu postavljena za pomoćnika ministra u Ministarstvu prosvete, nauke i tehnološkog razvoja. Narodna skupština izabrala je prof. dr Zoranu Lužanin, 25. maja 2011. godine na vreme od šest godina sa liste kandidata koju je, saglasno članu 13. Zakona o osnovama sistema obrazovanja i vaspitanja podneo Univerzitet u Novom Sadu, kao ovlašćeni predlagač. Takođe je istakla, da je Odbor u tom smislu uputio 24. novembra 2014. godine pismo Univerzitetu u Novom Sadu u kojem ga obaveštava da je potrebno da predloži novu listu kandidata za upražnjeno mesto člana Saveta. U pismu je istaknuto, da je Zakonom o osnovama sistema obrazovanja i vaspitanja utvrđeno u članu 13. stav 6. da lista kandidata sadrži veći broj kandidata od broja koji se bira (bira se jedan član) i da mandat novoizabranom članu Nacionalnog prosvetnog saveta traje do isteka mandata na koji je biran prethodni član-dakle do 25. maja 2017. godine.

Nakon uvodnog izlaganja predsednice, **Odbor je konstatovao da je Odluka Senata Univerziteta u Novom Sadu, kojom je utvrđena lista od dva kandidata za izbor jednog člana Nacionalnog prosvetnog saveta, na kojoj se nalaze prof. dr Rade Doroslovački, redovni profesor Fakulteta tehničkih nauka u Novom Sadu i prof. dr Mirjana Segedinac, redovni profesor Prirodno-matematičkog fakulteta u Novom Sadu, sačinjena u skladu sa Zakonom**

**Odbor je nakon glasanja zaključio da utvrđenu listu sa ovim kandidatima dostavi Narodnoj skupštini, sa predlogom da se u skladu sa čl. 167. i 168. Poslovnika Narodne skupštine RAZMOTRI PO HITNOM POSTUPKU NA PRVOJ NAREDNOJ SEDNICI, jer su se stekli uslovi za sprovođenje postupka izbora jednog člana Nacionalnog prosvetnog saveta iz reda Univerziteta u Novom Sadu, na vreme do 25. maja 2017. godine.**

Hitan postupak se predlaže kako bi Nacionalni prosvetni savet mogao da funkcioniše u punom sastavu.

Za izvestioca Odbora na sednici Narodne skupštine određena je predsednica Odbora, mr Aleksandra Jerkov.

Treća tačka dnevnog reda **– Razno**

Aleksandra Jerkov, je u okviru treće tačke dnevnog reda informisala članove Odbora o dosadašnjem toku procedure za izbor Nacionalnog saveta za visoko obrazovanje. Kako je rekla, 29. decembra 2014. godine ističe mandat svim članovima Nacionalnog saveta za visoko obrazovanje i neophodno je da se izabere nov sastav. Međutim, ovlašćeni predlagači još uvek nisu podneli predlog za izbor novih članova i pored urgencije iz službe Odbora, što će ostaviti veoma kratak rok za razmatranje dostavljenih predloga od strane Odbora i Narodne skupštine.

U vezi sa izradom Predloga zakonao udžbenicima, predsednica Odbora je iskoristila prisustvo Zorane Lužanin, pomoćnika ministra i podsetila da je Srđan Verbić, ministar prosvete, nauke i tehnološkog razvoja, na jednoj od prethodnih sednica Odbora naveo da će članovi Odbora biti uključeni u proces izrade ovog zakona. U tom smislu je istakla, da Odbor planira održavanje javnog slušanja koji bi imao za temu raspravu o izradi Predloga zakona o udžbenicima.

Zorana Lužanin, pomoćnik ministra prosvete, nauke i tehnološkog razvoja rekla je da je u toku rasprava o novom Nacrtu zakona o udžbenicima, koji je pripremila Radna grupa. Javna rasprava počela je 21. novembra 2014. godine i planirano je da traje do 15. decembra 2014. godine. Nakon toga bi trebalo da se u tekst Nacrta integrišu konstruktivni predlozi prikupljeni sa javne rasprave i da se na kraju (pre nego što predlog uđe u proceduru) organizuje Javno slušanje u Narodnoj skupštini, okvirno 15. januara 2015. godine.

Članovi Odbora su podržali inicijativu da se o Nacrtu Zakona o udžbenicima organizuje Javno slušanje u Narodnoj skupštini.

Sednica je završena u 16,25 časova.

SEKRETAR PREDSEDNICA

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Dragomir Petković mr Aleksandra Jerkov